### NN 3/2018 (10.1.2018.), Statutarna odluka o izmjenama i dopunama Statuta Hrvatske komore poreznih savjetnika

Hrvatska komora poreznih savjetnika

136

Na temelju odredbe članka 28. Zakona o poreznom savjetništvu (»Narodne novine« br. 127/00, 76/13 i 115/16) Skupština Hrvatske komore poreznih savjetnika uz suglasnost ministra financija Republike Hrvatske, klasa: 410-01/07-01/2602, urbroj: 513-07-21-01/17-2 od 6. prosinca 2017. na sjednici održanoj 7. prosinca 2017. godine donosi

STATUTARNU ODLUKU

O IZMJENAMA I DOPUNAMA STATUTA HRVATSKE KOMORE POREZNIH SAVJETNIKA

Članak 1.

U članku 1. Statuta te u cijelom daljnjem tekstu riječ »javnih« briše se ispred riječi »trgovačkih društava«.

Članak 2.

U članku 3. stavak 2. točka 2. mijenja se i glasi:

»(2) surađivati s Ministarstvom financija i ostalim javnim ustanovama i udrugama radi boljeg tumačenja i primjene poreznih propisa te u tom cilju organizirati i održavati seminare, edukacije i tematske sjednice.«

Članak 3.

U članku 11. stavak 1. točka 1., 8. i 10. mijenjaju se i glase:

»(1) donosi Statut i Etički kodeks poreznih savjetnika te druge akte Komore odnosno njihove izmjene i dopune

(8) donosi odluku o visini članarine koju plaćaju porezni savjetnici te osnovici i stopi doprinosa koji plaćaju trgovačka društva za porezno savjetništvo

(10) donosi Program polaganja ispita za poreznog savjetnika, Pravilnik o postupku i uvjetima polaganja ispita za poreznog savjetnika, Pravilnik o nadzoru rada poreznih savjetnika, provjeri kvalitete rada i provjeri znanja te Pravilnik o počasnom članstvu, kao i druge akte potrebne za funkcioniranje Komore«.

Članak 4.

Članak 27. mijenja se i glasi:

»Za predsjednika se predlaže više kandidata koji moraju biti porezni savjetnici koji aktivno obavljaju djelatnost poreznog savjetništva, a izabran je onaj koji dobije veći broj glasova. Ako za predsjednika bude kandidiran samo jedan kandidat glasuje se samo o tom kandidatu.«

Članak 5.

Članak 34. mijenja se i glasi:

»(1) Porezni savjetnici dužni su plaćati članarinu, a trgovačka društva za porezno savjetništvo doprinos Komori.

(2) Članarina se plaća mjesečno u paušalnom iznosu prema posebnoj odluci koju donosi Skupština Komore.

(3) Doprinos se plaća prema posebnoj odluci koju donosi Skupština Komore.«

Članak 6.

U članku 36. stavak 2. i 4. mijenjaju se i glase:

»(2) Stručno usavršavanje poreznih savjetnika obvezno je, a ostvaruje se kroz najmanje 120 sati stalnog stručnog usavršavanja u svakom uzastopnom trogodišnjem razdoblju. U istom trogodišnjem razdoblju porezni savjetnik obvezan je za svaku godinu ostvariti najmanje 20 sati stalnog stručnog usavršavanja.

(4) Organizacija i provedba stručnog osposobljavanja i stalnog stručnog usavršavanja te plaćanje uredit će se posebnim pravilnikom, kao i prava i obveze članova Komore.«

Članak 7.

U članku 40. stavak 3. točka 6. briše se, a točka 7. postaje točka 6., dok točka 8. postaje točka 7.

Članak 8.

U članku 42. stavak 2. točka 1. mijenja se i glasi:

»(1) ako se vrijeme za koje mu je privremeno oduzeto pravo na obavljanje djelatnosti istu obavlja ili na drugi način izbjegava provođenje te kazne«.

Članak 9.

Članak 43. mijenja se i glasi:

»Porezni savjetnik ili trgovačko društvo za porezno savjetništvo kojem je izrečena stegovna mjera trajnog oduzimanja prava na obavljanje djelatnosti brisat će se iz odgovarajućeg imenika i registra Komore.«

Članak 10.

Naziv glave VII. mijenja se i glasi:

»VII. IMENIK I REGISTRI KOMORE«

Članak 11.

Članak 52. mijenja se i glasi:

»(1) Komora vodi sljedeće evidencije:

Imenik osoba koje su položile ispit za poreznog savjetnika,

Registar samostalnih djelatnosti,

Registar trgovačkih društava za porezno savjetništvo,

Registar stranih poreznih savjetnika.

(2) Imenik i registre vodi tajnik Komore, a javnosti su dostupni na internetskoj stranici Komore.

(3) Imenik i registri vode se elektroničkim putem.

(4) Imenik i registri sadrže podatke propisane Pravilnikom koji donosi Skupština.«

Članak 12.

Članak 53. mijenja se i glasi:

»(1) Za vođenje imenika i registra odgovoran je predsjednik Komore, koji odobrava sve vrste upisa i brisanja.

(2) Vođenje imenika i registra uredit će se posebnim Pravilnikom.«

Članak 13.

Članak 54. mijenja se i glasi:

»O svakoj promjeni podataka koji se upisuju u imenik i registar, porezni savjetnici su dužni obavijestiti tajnika Komore u roku od osam dana od dana promjene.«

Članak 14.

Članak 55. mijenja se i glasi:

»(1) Imenik i registri Komore su javne knjige. Svatko može zatražiti uvid u njih.

(2) Imenik i registri objavljuju se u glasilu Komore, a dostupni su na Internet stranici Komore.«

Članak 15.

Članci 56. i 57. brišu se.

Članak 16.

U članku 62. stavak 3. mijenja se i glasi:

»Glasilo izlazi u pravilu jednom godišnje. Primaju ga besplatno svi članovi Komore.«

Članak 17.

Članak 69. briše se, a članak 70. postaje članak 69.

Članak 18.

Ovlašćuje se Izvršni odbor Komore da izradi pročišćeni tekst Statuta te se isti objavljuje u »Narodnim novinama«.

Predsjednik
 mr. sc. Damir Brajković, v. r.